Анэм мылъку хухахыу зэрыщIадзэрэ илъэси 10 ирокъу
Пенсэ фондым фигу къегъэкIыж анэ мылъкум и программэм хыхьэнухэм иджыри илъэситIкIэ а Iэмалыр къагъэсэбэп зэрыхъунур.
— Сертификат зратынур 2018 гъэм дыгъэгъазэм и 31-м и пэ къихуэу къалъхуа е япIыну къащта сабийрщ. А тхылъыр сыт щыгъуэ зэмани къыIахыну икIи къагъэсэбэпыну хуитщ, — къет УФ-м и Пенсэ фондым и Къэбэрдей-Балъкъэр къудамэм и пресс-IуэхущIапIэм.
2007 гъэм и пэщIэдзэм анэ мылъкум и япэ къэрал сертификатхэр Пенсэ фондым итын щIидзащ. А зэманым къриубыдэу сом мин 250-м къыщыщIэдзауэ сом мин 453-м нэсу абы хэхъуащ.
Анэ мылъкур IуэхугъуиплIым тещIыхьащ: псэупIэр егъэфIэкIуэным, сабийр егъэджэным, анэм и къэкIуэну пенсэм пэгъэкIуэным, сабий ныкъуэдыкъуэхэр социальнэу дэIыгъынымрэ жылагъуэ гъащIэм хэшэнымрэ.
ИлъэсипщIым къриубы- дэу къэралым щыщ унагъуэ мелуани 7,8-м сертификатхэр хухахащ. Абыхэм я зэхуэдитIым щIигъум анэ мылъкур къагъэсэбэпащ, иджыри хунэмысахэм я процент 80-м ар зыхалъхьэнур ягъэбелджылащ.
Анэ мылъкум и нэхъыбэр псэупIэм хухах. Къэрал дэIэпыкъуныгъэм и фIыгъэкIэ, Къэбэрдей-Балъкъэрым щыщ унагъуэ 35987-м я псэупIэхэр ирагъэфIэкIуащ, 20414-м апхуэдэ Iуэху щхьэкIэ къащта щIыхуэхэр япшыныжащ. Унагъуэ 15573-м, кредит хэмыту, анэ мылъкур псэупIэм (ухуэныгъэм) халъхьащ, 359-м я бынхэр ирагъэджащ.
Псори зэхэту Къэбэрдей-Балъкъэрым анэ мылъкум и къэрал сертификатыр унагъуэ 55825-м щратащ.
Сертификатрэ ар къызэрагъэсэбэп тхылъымрэ къеIызыхынум и заявленэр Урысейм и Пенсэ фондым щиIэ сайтым ирит хъунущ. Абы унэгъащIэхэм я зэманым къахудигъэхуэнущ.
Андреев Владимир.
